Mótmæla veggjaldi og vilja þjóðveginn vestan Akrafjalls Bæjaryfirvöld á Akranesi voru ekki höfð með í ráðum við undirbúning að samkomulagi Spalar og Vegagerðarinnar um uppbyggingu vegar frá Kollafirði að Hvalfjarðargöngum og tvöföldun Hvalfjarðarganga . Bæjarráð fagnar fyrirætlunum um framkvæmdir en ítrekar mótmæli sín við gjaldtöku í Hvalfjarðargöngum . Akraneskaupstaður er einn af eigendum Spalar ehf. en Gísli S. Einarsson bæjarstjóri segir að ekki hafi verið haft samráð við bæjaryfirvöld við undirbúning samkomulagsins . Gísli segir það að sjálfsögðu fagnaðarefni að hreyfing skuli komin á þessar bráðnauðsynlegu framkvæmdir . Hins vegar sé stefnan skýr hvað veggjöldin varðar og vísar þar til meirihlutasamkomulag Sjálfstæðisflokksins og Frjálslynda flokksins í bæjarstjórn þar sem segir að Akraneskaupstaður þrýsti á um lækkun eða afnám veggjalds í Hvalfjarðargöngum . Því mótmæli bæjarráð því að áfram skuli gert ráð fyrir því að greidd verði veggjöld á þessari leið til 2018 . Jafnframt segir Gísli að Akraneskaupstaður muni leggja þunga áherslu á , m.a. sem eignaraðili í Speli , að tvöföldun Hvalfjarðarganga og vegagerð í tengslum við það verði skipulögð á þann veg að framtíðarlega þjóðvegarins norður í land verði vestan Akrafjalls . „ Við leggjum þunga áherslu á að nýr þjóðvegur verði lagður utan Grunnfjarðar . Með því verndum við best lífríki fjarðarins því með núverandi legu vegarins er lífríki hans í hættu ef slys verða . “